Foto: Index, Jure Mišković/Cropix



POZNATI hrvatski politički emigrant Zvonko Bušić ubio se u svojoj kući u Rovanjskoj kod Zadra pet godina nakon što je pušten iz američkog zatvora. Iako policija još ne otkriva detalje, Bušić si je, prema svemu sudeći, oduzeo život hicem iz vatrenog oružja.

Za oružje nije imao dozvolu. Istražuje se kako je nabavio pištolj. U kupaonici ga je pronašla supruga Julienne Eden Bušić.

U ime obitelji Zvonka Bušića novinarima se obratio njegov prijatelj Dražen Budiša koji je u Rovanjsku stigao jutros s Murtera. "Zvonko je napisao dva oproštajna pisma, supruzi, rodbini, prijateljima i Hrvatima u kojima ih moli za oprost zbog onoga što je jutros učinio, jer više nije mogao izdržati. Na jednom mjestu u pismu kaže da više nije mogao živjeti u Platonovoj pećini", rekao je Budiša. Dodao je kako je "očito sanjati slobodnu Hrvatsku uz sve nevolje bilo lakše nego izdržavati hrvatsku zbilju". Budiša je više puta ponovio da je Zvonko Bušić bio "iznimno dobar čovjek".

Alegorija špilje poznat je pojam iz povijesti filozofije koji je Platon opisao u svojoj "Državi". Antički filozof čovječanstvo je opisao kao skupinu ljudi u mračnoj špilji kojima je iza leđa otvor iz kojega dolazi svjetlost koja baca sjene na zid u koji ljudi gledaju. Ljudi tako vide tek sjene stvarnih pojava pa stječu pogrešne dojmove o vanjskome svijetu. Ako se netko izdvoji iz skupine i izađe iz špilje, jaka svjetlost ga zaslijepi i on se prestrašen vraća u špilju iz koje je izašao.

Tekst se nastavlja ispod oglasa

U zatvoru proveo 32 godine

Bušić je u američkom zatvoru proveo 32 godine zbog otmice zrakoplova i podmetanja eksplozivne naprave u jednoj njujorškoj željezničkoj postaji.



Otmica i podmetanje bombe bili su namijenjeni isticanju lošeg hrvatskog položaja u tadašnjoj Jugoslaviji, a Bušić i njegova supruga Julienne Eden Bušić, Petar Matanić, Frane Pešut i Slobodan Vlašić odgovorni su za otmicu.



Otmičari su zrakoplov kompanije TWA s 92 putnika oteli 10. rujna 1976. godine. Zrakoplov je poletio s aerodroma La Guardia u New Yorku prema Chicagu, a skupina predvođena Bušićem otela ga je s namjerom da iz njega izbaci letke u kojima se objašnjava status Hrvatske u Jugoslaviji.

Podijeljen stav javnosti





Zrakoplov je iz SAD-a preletio Atlantik i sletio na Island, odakle je poletio prema Londonu. Otmičari su iznad Londona bacili letke, nakon čega su putovanje nastavili prema Parizu iznad kojeg su također bačeni leci. Avion je nakon toga sletio na pariški aerodrom Charles de Gaulle na kojem su se Bušić i ostali predali policiji.



1977. godine supružnici Bušić su zbog otmice i pogibije policajca, koji je poginuo prilikom pokušaja demontiranja podmetnute eksplozivne naprave, osuđeni na doživotnu kaznu zatvora. Ostali otmičari dobili su 30 godina zatvora, ali su u međuvremenu pomilovani i pušteni na slobodu. Bušić je pušten iz zatvora i došao u Hrvatsku u srpnju 2008. godine



Bušić je rođen 1946. u hercegovačkom selu Gorica, a na studiju i Beču je upoznao američku studenticu Julienne Eden Schultz s kojom se oženio i koja mu se pridružila u borbi za hrvatsku neovisnost. Mišljenje javnosti o njemu je podijeljeno. Dok ga jedni smatraju hrabrim domoljubom, drugi podsjećaju na njegove terorističke metode.



